b'\n_START_ARTICLE_\nSeheperenre\n_START_SECTION_\nDokazi\n_START_PARAGRAPH_\nSeheferenre, Nehesi, Nebsenre in  Merd\xc5\xbeefare so edini nesporni faraoni \xc5\xa0tirinajste dinastije, ki niso dokazani samo na Torinskem seznamu kraljev, sestavljenem v zgodnjem ramze\xc5\xa1kem obdobju. Seheferenre je dokazan na enem samem skarabejskem pe\xc4\x8datniku z njegovim imenom.  Pe\xc4\x8datnik neznanega porekla je zdaj v  Ashmolovem muzeju.\n_START_SECTION_\nKronolo\xc5\xa1ki polo\xc5\xbeaj\n_START_PARAGRAPH_\nSeheperenrejev relativni polo\xc5\xbeaj v \xc5\xa0tirinajsti dinastiji je dokaj zanesljivo dolo\xc4\x8den s Torinskim seznamom kraljev. Na seznamu je omenjen v 16. vrstici 9. kolone (Gardinerjev vnos 8.16). Po najnovej\xc5\xa1em Ryholtovem tolma\xc4\x8denju Torinskega seznama je vladal dva meseca in en do pet dni. V prej\xc5\xa1nji Gardinerjevi \xc5\xa1tudiji seznama naj bi vladal dve leti. Njegov predhodnik je bil faraon z delno izgubljenim imenom "[...]re", naslednik  pa faaon D\xc5\xbeedherevre. _NEWLINE_Na pe\xc4\x8datu je spiralen vzorec, zna\xc4\x8dilen za obdobje od Dvanajste do \xc5\xa0tirinajste dinastije, ki verjetno potrjuje njegov relativni polo\xc5\xbeaj in datiranje.  _NEWLINE_Seheperenrejev absolutni kronolo\xc5\xa1ki polo\xc5\xbeaj je sporen. Po mnenju egiptologov Kima Ryholta in Darrella Bakerja je bil 22. faraon \xc5\xa0tirinajste dinastije. Ryholtova rekonstrukcija zgodnje \xc5\xa0tirinajste dinastije je za Manfreda Bietaka, J\xc3\xbcrgena von Beckeratha in ve\xc4\x8d drugih egiptologov sporna. Slednji so prepri\xc4\x8dani, da se je dinastija za\xc4\x8dela malo pred Nehesijem okoli leta 1705 pr. n. \xc5\xa1t. in ne okoli leta 1805, kot trdi Ryholt. V tem primeru bi bil Seheperenre 17. faraon \xc5\xa0tirinajste dinastije.'